ไฟเขียวคลัง ลุยบริหารหนี้ 1.6ล้านล้าน
โพสต์ทูเดย์ &#8212; ครม.ไฟเขียวก่อหนี้ปีหน้า 1.6 ล้านล้าน ดันหนี้สาธารณะ 52% ของจีดีพี
23 ก.ย. 2552

โพสต์ทูเดย์ — ครม.ไฟเขียวก่อหนี้ปีหน้า 1.6 ล้านล้าน ดันหนี้สาธารณะ 52% ของจีดีพี
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) เห็นชอบแผนการบริหารหนี้สาธารณะปีงบประมาณ 2553 ตามที่กระทรวงการคลังเสนอ วงเงิน 1.6 ล้านล้านบาท โดยเป็นการก่อหนี้ใหม่ 8.44 แสนล้านบาท เป็นการกู้เงินภายในประเทศ 7.26 แสนล้านบาท และกู้เงินต่างประเทศ 1.18 แสนล้านบาท 
กระทรวงการคลังรายงานว่า จะส่งผลให้ภาพรวมของหนี้สาธารณะของประเทศจากสิ้นเดือนมิ.ย. 2552 ที่มี 3.83 ล้านล้านบาท หรือ 43.38% ของจีดีพี จนถึงสิ้นปีงบประมาณปี 2553 หนี้สาธารณะจะเพิ่มขึ้นมาอยู่ที่ 52.38% ของจีดีพี มีภาระหนี้ต่องบประมาณรายจ่ายอยู่ที่ 12.61% ภายใต้คาดการณ์ว่าปี 2553 การขยายตัวเศรษฐกิจอยู่ที่ 2.5% และอัตราเงินเฟ้ออยู่ที่ 2%
 สำหรับกรอบดังกล่าวแบ่งเป็นการบริหารหนี้เก่าวงเงิน 7.92 แสนล้านบาท ประกอบด้วยการบริหารหนี้ภายในประเทศ 6.94 แสนล้านบาท และบริหารหนี้ต่างประเทศ 9.85 หมื่นล้านบาท
สำหรับกรอบการกู้เงินใหม่ 8.44 แสนล้านบาท แบ่งเป็นการกู้ตามแผนงานบริหารและจัดการเงินกู้ภายในประเทศของรัฐบาล 3.5 แสนล้านบาท การกู้ตามแผนบริหารและจัดการเงินกู้เพื่อฟื้นฟูและเสริมสร้างความมั่นคงทางเศรษฐกิจ 3.2 แสนล้านบาท 
การกู้ตามแผนการบริหารและจัดการเงินกู้ในประเทศของรัฐวิสาหกิจ 5.62 หมื่นล้านบาท และการกู้ตามแผนก่อหนี้ต่างประเทศอีก 1.18 แสนล้านบาท